Daar was heelwat reaksie op die artikel wat ek verlede week op Maroela Media se webwerf oor pres. Wladimir Poetin geskryf het. Sommige van dié wat met my verskil, het dit waardig gedoen; ander nie.
’n Russiese nasionalis is hy beslis, en daarmee is daar in beginsel niks verkeerd nie. Hy wil Rusland se status as groot moondheid, wat hy met die uiteenval van die ou Sowjetunie in 1991 verloor het, herstel, en respek in die res van die wêreld afdwing.
Die Krim is pas in die agtiende eeu deur tsarina Catharina die Grote beset, wat die oorspronklike bewoners, die Krim-Tartare, deur grootskaalse Russiese immigrasie onderploeg het. Dit het vir alle praktiese doeleindes ’n Russiese gebied geword.
In 1954 het die destydse Sowjet-leier, Nikita Chroesjtsjof (’n gebore Oekraïner), die Krim van Rusland afgesny en aan die Oekraïne – formeel ’n deelrepubliek van die USSR – present gegee. Destyds het dit nie eintlik saak gemaak nie, want niemand het gedroom dat dié supermoondheid uiteen sou val nie. Maar toe dit wel gebeur, het die Russiese meerderheid in die Krim op ’n dag wakker geword in ’n ander land – die Oekraïne.
Op ’n dag het swaar bewapende “groen mannetjies”, soos hulle ietwat grappenderwys genoem is, skielik opgeduik en belangrike sleutelpunte in die hoofstad, Sewastopol, en ander plekke beset. Hulle het uniforms sonder kentekens gedra, maar later het geblyk dat hulle Russiese troepe was.
Kragtens ’n verdrag tussen die twee lande het Rusland die reg gehad om soldate binne die grense van sy vlootbasis by Sewastopol en nog een of twee ander basisse aan te hou, maar nie daarbuite nie. Bowendien het ooggetuies gesien hoe Russiese troepe oor die Swart See na die skiereiland aangevoer word.
Poetin het ’n paar maande later self in ’n onderhoud erken dat hy sy weermag vir die taak gebruik het.
’n Referendum is inderdaad georganiseer. Volgens die amptelike uitslag het 97% van die kiesers die Russiese anneksering goedgekeur.
Maar daar is enkele probleme hiermee. Kort ná die uitslag het die Russiese amptelike Menseregteraad – blykbaar per ongeluk – ’n berig op sy webwerf geplaas waarin gesê is die opkoms was slegs 30%. Dis binne minute weer verwyder.
Belangriker is die etniese samestelling van die Krim-bevolking. Volgens ’n berig op die BBC se webwerf (geplaas op 11.3.2014) is 58% van die bevolking etniese Russe, 24% is Oekraïners en 12% is van die oorspronklike Krim-Tartare.
Dis logies om te aanvaar dat die etniese Russe in oorweldigende meerderheid vír die anneksering sou stem en die Oekraïners daarteen. Aangesien die Russe die Tartare deur die eeue wreed verdruk het, is dit logies dat ook húlle nee sou gestem het.
By ’n stempersentasie van 100 sou ’n klein meerderheid dus Ja gestem het. As die Oekraïners en Tartare, soos beweer word, die referendum geboikot het, is die amptelike uitslag denkbaar.